Ди блэкIар ящыгъупщэркъым
ЩIалэгъуалэмрэ сабийхэмрэ я творчествэмкIэ республикэ уардэунэм сабий зэчиифIэхэм щадэлажьэ и къудамэм щэкIуэгъуэм и 25 26хэм иригъэкIуэкIащ «Си КъэбэрдейБалъкъэр!» фIэщыгъэр зиIа зэпеуэ.
Апхуэдэ зэхьэзэхуэхэр лъэпкъ IуэрыIуатэр, тхыдэр, хабзэр яхъумэным хуэгъэпсащ, гъащIэм абыхэм щаубыд увыпIэмрэ щаIэ мыхьэнэмрэ сабийхэм я деж нагъэсын папщIи илъэс къэс ирагъэкIуэкI. Абы и къалэн нэхъыщхьэр КъэбэрдейБалъкъэр Республикэм ис лъэпкъхэм я хабзэр къэгъэщIэрэщIэжынырщ, еджакIуэ цIыкIухэм ди блэкIам пщIэ хуащIу, яхъумэфу егъэсэнырщ.
Курыт школхэм, сабийхэм щадэлажьэ нэгъуэщI IуэхущIапIэхэм къикIа цIыкIухэр гуп 25рэ хъурт. Абыхэм утыку кърахьащ лъэпкъ хабзэр къызыхэщыж театр теплъэгъуэхэр. Апхуэдэхэщ нэхъыжьым, цIыхубзым пщIэ яхуэщIыныр, хьэщIэм, дунейм къытехьа сабийм кIэлъызэрахьэу щыта хабзэхэр, адыгэ фIэхъус ехыкIэр, егъэжьэжыкIэр, нэгъуэщIхэри.
Зэпеуэ щыхъукIэ, бжьыпэр зыгуэрым иубыдын хуейти, кIэлъыплъакIуэхэм япэ увыпIэр хуагъэфэщащ Тэрч районым и Акъбащ Ипщэ къуажэм и школым, Цагъуэ Нурий и цIэр зэрихьэу Бахъсэн къалэм дэт школ №9м, Шэрэдж районым хыхьэ Зэрэгъыж къуажэм, Аруан районым хыхьэ Шэрэдж Ищхъэрэ къуажэм дэт курыт еджапIэхэм, Тэрч районым Сабийхэм я творчествэмкIэ и центрым и гъэсэнхэм.
ЕтIуанэ увыпIэр зэдагуэшащ Iуащхьэмахуэ районым хыхьэ Тырныауз къалэм и 5нэ школым, Бахъсэн районым и Къэсейхьэблэ къуажэм дэт курыт еджапIэм, Тэрч районым и Болэтей къуажэ школым, Дзэлыкъуэ районым хыхьэ Дзэлыкъуэкъуажэм и прогимназие №1м и еджакIуэ цIыкIухэм.
Ещанэ хъуащ Бахъсэн районым и Куба къуажэм и 2нэ школым, Прохладнэ районым Сабийхэм я творчествэмкIэ и центрым, Бахъсэн районым щыщ ХьэтIохъущыкъуей къуажэм дэт прогимназием, Лэскэн районым хыхьэ Арщыдан къуажэм и 3нэ школым я лIыкIуэу зэпеуэм хэтахэр.
ТекIуахэм иратащ щIыхь тхылъхэмрэ саугъэтхэмрэ.
ХЬЭРЭДУРЭ Аллэ.
